<classify> KATIBU Mkuu Wizara ya Mifugo na Uvuvi , Profesa Elisante ole Gabriel amewataka vijana wanaomaliza vyuo vya mifugo kupenda kazi hiyo, badala ya kukimbilia kazi nyingine ili kuifanya sekta iwe na tija.Alisema hayo jana Dar es Salaam alipokutana na wadau wa sekta ya mifugo ambao wengi wao ni wastaafu kujadiliana mambo mbalimbali yanayohusu mchango wa sekta ya mifugo katika pato la taifa.Aliwataka wadau hao wazungumze na vijana wanaosoma vyuo vya mifugo ili wanapomaliza kazi hiyo waipende na kuwa na banda la mifugo angalau la mfano ili kufanya mageuzi ya kifikra kwa vijana hao.Sasa wadau wa mifugo ni muda muafaka wa kuishauri serikali ya awamu ya tano jinsi ya kuboresha sekta ya mifugo badala ya kuilaumu ikiwa ni pamoja na kuisaidia jamii popote walipo, alisema.Aliwataka wadau hao kujadili kuondoa vikwazo katika biashara ya mifugo ndani na nje ya nchi, kuboresha viwanda vya mifugo, kupata pembejeo za bei nafuu na kudhibiti uingizaji mazao ya mifugo na mifugo ambayo ipo chini ya viwango. Awali alisema lengo la kukutana na wadau hao ni kuwahakikishia serikali ya awamu ya tano inathamini mchango wa wadau hao.Tungependa wastaafu kutoa mchango wa hali na mali. Lengo la serikali ya awamu ya tano ni kufikia uchumi wa kati na ili kufikia huko ni lazima kuwe na uchumi wa viwanda unaotokana na malighafi za mifugo, alisema.Alisema takwimu za zinaonyesha ngombe waliopo ni milioni 32.2, mbuzi milioni 20, kondoo milioni tano, nguruwe milioni mbili na kuku milioni 178.2, mpango uliopo ni kuongeza thamani na ubora kwa rasilimali zilizopo ili kuwe na tija katika sekta hiyo.Naye daktari wa mifugo ambaye ni mstaafu wa wizara hiyo kitengo cha kuzuia wadudu na magonjwa, Gopray Nsengwa alieleza changamoto kubwa ni magonjwa yanayoenezwa na wadudu na minyoo wakiwemo kupe na mbungo kuwa ni tatizo katika sekta hiyo.Alisema magonjwa kama hayo yanazuia Tanzania kuingia katika ushindani wa soko la nje. Kwa upande wake mstaafu mwingine aliyekuwa Naibu Katibu Mkuu wa wizara hiyo mwaka 2007, Jonas Melewas alishukuru kwa kikao hicho kwani kinasaidia kubadilishana mawazo maeneo tofauti tofauti.  <topic>: KITAIFA 